Verkeerspolisie bevraagteken Malema se vryspraakJulius Malema. Foto: Chester Makana / SAPA Die Gautengse verkeerspolisie het Vrydag gesê hulle sal die hof daag oor sy beslissing dat Julius Malema op ŉ spoedoortreding vrygespreek is. “Die verkeersowerheid het die betrokke bewyse by die staat ingedien,” het Obed Sibasa, woordvoerder vir die Gautengse verkeerspolisie, gesê. Sibasa sê die verkeersbeampte wat Vrydag in Malema se saak getuig het, het nie ŉ dagvaarding ontvang om in die hof te verskyn nie, en was vir ŉ ander saak by die Vanderbijlpark-landdroshof. “Tydens Malema se vorige hofverskyning op 29 Januarie het sy regspan uitstel versoek om die dossier te ondersoek en het ŉ moontlike pleitooreenkoms vir hul kliënt aanbeveel,” het hy gesê. “Ná die verwarring het die senior staatsaanklaer haar kollega aangeraai om nie met die saak voort te gaan nie, en eerder op die pleitooreenkoms te fokus, maar die swak voorbereide staatsaanklaer het haar aanbeveling verontagsaam en met die hofsaak voortgegaan,” het Sibasa beweer. Malema, die leier van die Ekonomiese Vryheidsvegters, is daarvan beskuldig dat hy teen 215 km/h in ŉ 120-km/h-sone gery het. Sibasa het bevestig die verkeerspolisie het ŉ “waterdigte saak” teen hom. “Ons regspan bestudeer tans die uitslag van die saak en die saak sal hopelik binnekort weer op die hofrol geplaas word.” Malema se prokureur, Tumi Mokoena het die akkuraatheid van die toestel, wat gebruik is om Malema se spoed te bepaal, bevraagteken. David Phumudi, die verkeersbeampte, het aan die hof gesê die toestel het behoorlik gewerk en dit word gereeld getoets. Die hof het beslis dat die staat nie kon bewys dat die toestel in ŉ goeie werkende toestand was nie. Klik hier om meer te lees. -SAPA